દેશની એકતા - અખંડિતતા અને સુરક્ષા માટે સરદાર વલ્લભભાઇ પટેલનું આગવું યોગદાન રહયું છે તેમ જિલ્લાના પ્રભારી અને પાણી પુરવઠો, ગ્રામ ગૃહ નિર્માણ અને પશુપાલન મંત્રી કુંવરજીભાઈ બાવળિયાએ પાટડી તાલુકામાં પરીભ્રમણ કરી રહેલ એકતા યાત્રા દરમિયાન યોજાયેલ કાર્યક્રમ પ્રસંગે ઉદબોધન કરતા જણાવ્યું હતું. વિશ્વની સૌથી ઊંચી ૧૮૨ મીટરની ઉંચાઇ ધરાવતી સરદાર વલ્લભભાઈ પટેલની પ્રતિમા સ્ટેચ્યુ ઓફ યુનિટી દ્વારા સરદાર સાહેબની પ્રતિમાને દેશના વડાપ્રધાન નરેન્દ્રભાઈ મોદી દ્વારા અપાયેલ વિરાટ શ્રદ્ધાંજલિ છે. આ પ્રસંગે અગ્રણી દિલીપભાઈ પટેલે જણાવ્યુ હતું કે, અમેરિકાના સ્ટેચ્યુ ઓફ લિબર્ટી કરતા પણ વધારે ઉંચાઈ ધરાવતી સરદાર પટેલની વિશાળ પ્રતિમા સ્ટેચ્યુ ઓફ યુનિટીનું નિર્માણ વિશ્વભરના પ્રવાસીઓ માટે ગુજરાતનું આ સ્થળ આકર્ષણનું સ્થળ બની રહેશે. સુરેન્દ્રનગર જિલ્લામાં ચાલી રહેલ એકતા યાત્રાના આજે સાતમાં દિવસે આ એકતા યાત્રા પાટડી તાલુકાના સાવડા, ગોરીયાવાડ, મેતાસર, અંબાડા, જગદીશણ, કથાડા, રૂસ્તમગઢ, જૈનાબાદ અને દસાડા ગામોમાં ફરી હતી. એકતા યાત્રાને ઉમળકાભેર આવકાર મળી રહયો છે. એકતા યાત્રાનું ગ્રામજનો દ્વારા અદકેરૂ સ્વાગત કરવામાં આવી રહયું છે.